**БЪЛГАРСКИЯТ ЕЗИК И КИРИЛИЦАТА**

Българският език е не само един от 24-те официални езика на Европейския съюз, той е майчиният ни език, на който от поколение на поколение се предават историята и традициите на нашия народ. Това е езикът, на който проговарят децата ни, на който пишем първите си думи, на който прошепваме последното нещо, което имаме да кажем на хората след нас...

Българският език е официалният език на България. Говори се не само от 7 милиона и половина българи в страната, но и от поне още толкова наши сънародници в Европа и по всички части на света.

Българският е първият славянски език със своя писменост, създадена през IХ век. От 1 януари 2007 година кирилицата е третата официална азбука на Европейския съюз заедно с латинската и гръцката.

**Езикът**

Българският е езикът на българската народност, която се формира в периода VІІ – ІХ век, когато славянските племена заедно със завареното балканско население (траки и илири) и с Аспаруховите и Куберови българи формират българската народност. Приемането на християнството сплотява българската народност в Мизия, Тракия и Македония и подпомага създаването на старобългарския език.

Българският език принадлежи към голямото семейство на индоевропейските езици, като спада към източната група на южните славянски езици. Той е известен с лексикалното си богатство. Обхваща над 200 000 думи, а техните форми са десет пъти повече. Само глаголът „чета“ има 52 форми. В българския език има както славянски думи, така и думи от класическите езици, от руски, турски, арабски, от западноевропейските езици. Само през последните десетилетия в езика ни навлизат повече от 5 000 нови думи, фрази и словосъчетания.

**Светите братя Кирил и Методий и азбуката**

Първата българска азбука – глаголицата, е създадена от Константин-Кирил Философ. Глаголицата е напълно оригинална графична система, в която всяка буква отговаря на един звук, а буквите за звукове с близки характеристики са изобразени по сходен начин. Доказателство за това има в Залцбургския меморандум от 871 г., в който пише, че Методий се появил в Панония с "новооткрити славянски букви".

Българската думичка азбука идва от първите две букви в глаголицата – аз и буки.

Казват, че първите азбукарчета заучавали новата азбука в текстовия й вариант: "Аз, буки, веди глаголати! Добро ест живети дзело земля...!“ Преведено на съвременен български език тази уникална азбука започва приблизително така: "Аз буквите знам и мога да говоря добре…“ Глаголицата и до днес поетично е наричана „знаците, които говорят“, тъй като „глаголати“ означава „говоря“.

В края на ІХ век и началото на Х век в Преслав възниква и втората българска азбука – кирилицата, която съдържа 24 букви от гръцкото писмо и 12 знака, близки до глаголическите, които съответстват на специфичните за българския език звукове като Б, Ж, З, Ш, Щ, Ч, Ц и др. Дълго време старобългарските книжовници използвали паралелно двете графични системи, а около XII век по-икономичната и по-лесна за писане кирилица измества глаголицата. Вследствие на развитието на български език, подкрепено включително и с няколко установени със закон езикови реформи през 20 век, днес българската азбука има 30 букви.

Кирилицата е българският принос в културата на света, на нея пишат повече от 300 млн. човека на два континента. Неслучайно в края на 19 век великият български поет Иван Вазов пише: „...И ний сме дали нещо на светът, на вси словене книга да четат...“

--------------------------------------------------------------

Съдържанието на страницата е съставено със съдействието на Института за български език към Българската академия на науките.